PMIndiaData/PMIndiaSum huggingface dataset:
विज्ञान प्रौद्योगिकी एवं नवाचार के क्षेत्र में सहयोग पर भारत और डेनमार्क के बीच हुए समझौते से मंत्रिमंडल को अवगत कराया

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल को विज्ञान प्रौद्योगिकी एवं नवाचार के क्षेत्र में सहयोग पर भारत और डेनमार्क के बीच हुए समझौते से अवगत कराया गया। भारत और डेनमार्क के बीच विज्ञान प्रौद्योगिकी एवं नवाचार के क्षेत्र में सहयोग के लिए एक व्‍यवस्‍था पर 22 मई, 2018 को हस्‍ताक्षर किए जाने से विज्ञान और प्रौद्योगिकी के क्षेत्र में दोनों देशों के संबंध एक ऐतिहासिक पड़ाव पर पहुंच गया है। लाभ: इससे दोनों देशों के द्विपक्षीय संबंधों के लिए एक नया अध्‍याय खुलेगा, क्‍योंकि दोनों पक्ष अब विज्ञान, प्रौद्योगिकी एवं नवाचार के क्षेत्र में पारस्‍परिक को बढ़ावा देने के लिए एक-दूसरे की पूरक क्षमता का फायदा उठा सकेंगे। इस व्‍यवस्‍था का उद्देश्‍य विज्ञान, प्रौद्योगिकी एवं नवाचार के क्षेत्र में साझा हित वाले मुद्दों पर भारत और डेनमार्क के बीच सहयोग सुनिश्चित करना और उसे प्रोत्‍साहित एवं विकसित करना है। इसके हितधारकों में भारत और डेनमार्क के विज्ञान संस्‍थानों, शिक्षाविदों, आरएंडडी प्रयोगशालाओं एवं कंपनियों के अनुसंधानकर्ता शामिल होंगे। तात्‍कालिक सहयोग के लिए संभावित क्षेत्रों के रूप में अक्षय ऊर्जा, जल, पदार्थ विज्ञान, किफायती स्‍वास्‍थ्‍य सेवा, कृत्रिम जीव विज्ञान, फंक्‍शनल फूड एवं समुद्री अर्थव्‍यवस्‍था शामिल हैं।
प्रधानमंत्री ने मौलाना अबुल कलाम आजाद और आचार्य जे.बी. कृपलानी को उनकी जयंती पर श्रद्धांजलि दी

प्रधानमंत्री श्री नरेन्‍द्र मोदी ने मौलाना अबुल कलाम आजाद और आचार्य जे.बी. कृपलानी को उनकी जयंती पर श्रद्धांजलि दी। प्रधानमंत्री ने कहा, ‘भारतीय इतिहास के दो दिग्‍गजों, मौलाना अबुल कलाम आजाद और आचार्य जे.बी. कृपलानी को उनकी जयंती पर श्रद्धांजलि। भारत के स्‍वतंत्रता आंदोलन और उसके बाद का उनका योगदान हमारे राष्‍ट्र के निर्माण के लिए बेहद लाभप्रद रहा।’
प्रधानमंत्री ने छत्‍तीसगढ़ के राज्‍यपाल श्री बलरामजी दास टंडन के निधन पर शोक व्‍यक्‍त किया

प्रधानमंत्री श्री नरेन्‍द्र मोदी ने छत्‍तीसगढ़ के राज्‍यपाल श्री बलरामजी दास टंडन के निधन पर शोक व्‍यक्‍त किया है। शोक संदेश में प्रधानमंत्री ने कहा, ‘मैं श्री टंडन के निधन से व्‍यथित हूं। हमने एक सम्‍मानित जन सेवक खो दिया है। समाज के लिए उनकी सेवाओं को हमेशा याद रखा जाएगा। दु:ख की इस घड़ी में मेरी संवेदनाएं उनके परिजनों और शुभचिंतकों के साथ हैं। श्री बलरामजी दास टंडन ने पंजाब की प्रगति और शांति के लिए दशकों तक काम किया। उद्योग और श्रमिकों के कल्‍याण के लिए उनके लगाव तथा उनके प्रशासनिक अनुभवों ने राज्‍य का महत्‍व बढ़ाया। आपातकाल के विरोध का साहस दिखाने के लिए उनको हमेशा याद किया जाएगा।’
कैबिनेट ने डीएनए प्रौद्योगिकी (उपयोग एवं अनुप्रयोग) विनियमन विधेयक-2018 को मंजूरी दी

डीएनए प्रयोगशालाओं का अनिवार्य प्रत्यायन एवं विनियमन प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने डीएनए प्रौद्योगिकी (उपयोग एवं अनुप्रयोग) विनियमन विधेयक-2018 को मंजूरी दे दी है। विवरणः · डीएनए आधारित प्रौद्योगिकी (उपयोग एवं अनुप्रयोग) विधेयक-2018 को कानून बनाए जाने के पीछे प्राथमिक उद्देश्य देश की न्यायिक प्रणाली को समर्थन देने एवं सुदृढ़ बनाने के लिए डीएनए आधारित फोरेन्सिक प्रौद्योगिकियों के अनुप्रयोग को विस्तारित करना है। · आपराधों के समाधान एवं गुमशुदा व्यक्तियों की पहचान के लिए डीएनए आधारित प्रौद्योगिकियों की उपयोगिता दुनियाभर में स्वीकृत है। · डीएनए प्रयोगशालाओं के अनिवार्य प्रत्यायन एवं विनियमन के प्रावधान के जरिए इस विधेयक में इस प्रौद्योगिकी का देश में विस्तारित उपयोग सुनिश्चित किया गया है। इस बात का भी भरोसा दिलाया गया है कि डीएनए परीक्षण परिणाम भरोसेमंद हो और नागरिकों के गोपनीयता अधिकारों के लिहाज से डाटा का दुरुपयोग न हो सके। · त्वरित न्याय प्रणाली · अपराध सिद्धि दर में बढ़ोतरी · विधेयक के प्रावधान एक तरफ गुमशुदा व्यक्तियों तथा देश के विभिन्न हिस्सों में पाए जाने वाले अज्ञात शवों की परस्पर मिलान करने में सक्षम बनाएंगे, दूसरी तरफ बड़ी आपदाओं के शिकार हुए व्यक्तियों की पहचान करने में भी सहायता प्रदान करेंगे। पृष्ठभूमिः फोरेन्सिक डीएनए प्रोफाइलिंग का ऐसे अपराधो के समाधान में स्पष्ट महत्व है जिनमें मानव शरीर (जैसे हत्या, दुष्कर्म, मानव तस्करी या गंभीर रूप से घायल) को प्रभावित करने वाले एवं संपत्ति (चोरी, सेंधमारी एवं डकैती सहित) की हानि से संबंधित मामले से जुड़े अपराध का समाधान किया जाता है। 2016 के राष्ट्रीय अपराध रिकॉर्ड ब्यूरो के आंकड़ों के अनुसार, देश में ऐसे अपराधों की कुल संख्या प्रति वर्ष तीन लाख से अधिक है। इनमें से केवल बहुत छोटे हिस्से का ही वर्तमान में डीएनए परीक्षण किया जाता है। उम्मीद है कि अपराधों के ऐसे वर्गों में इस प्रौद्योगिकी के विस्तारित उपयोग से न केवल न्यायिक प्रक्रिया में तेजी आएगी, बल्कि सजा दिलाने की दर भी बढ़ेगी, जो वर्तमान में केवल 30 प्रतिशत (2016 के एनसीआरबी आंकड़े) है।
प्रधानमंत्री ने स्वामी विवेकानंद की जयंती पर उन्हें नमन किया

प्रधानमंत्री श्री नरेंद्र मोदी ने स्वामी विवेकानंद की जयंती पर उन्हें नमन किया। इस अवसर पर प्रधानमंत्री ने कहा, “मैं स्वामी विवेकानंद की जयंती पर उन्हें नमन करता हूं। आज, राष्ट्रीय युवा दिवस पर मैं अपने युवाओं के अदम्य ऊर्जा और उत्साह को सलाम करता हूं, जो नए भारत के निर्माणकर्ता हैं।”
मंत्रिमंडल ने इंस्‍टीट्यूट ऑफ चार्टड एकाउंटेट्स ऑफ इंडिया तथा बहरीन इंस्‍टीट्यूट ऑफ बैंकिंग एण्‍ड फाइनेन्‍स के बीच समझौता ज्ञापन को स्‍वीकृति दी

प्रधानमंत्री श्री नरेन्‍द्र मोदी की अध्‍यक्षता में मंत्रिमंडल ने चार्टड अकाउंटेट्स ऑफ इंडिया (आईसीएआई) तथा बहरीन इंस्‍टीट्यूट ऑफ बैंकिंग एंड फाइनेंस (डीआईडीएफ), बहरीन के बीच बहरीन में लेखा, वित्‍त तथा लेखा परीक्षण ज्ञान आधार को मजबूत बनाने में एक साथ काम करने के लिए समझौते ज्ञापन को आज अपनी मंजूरी दे दी। प्रमुख विशेषताएं: 1. आईसीएआई लेखा तथा वित्‍त से संबंधित बीआईबीएफ के लेखा तथा वित्‍त पाठ्यक्रम की समीक्षा करके बीआईबीएफ को तकनीकी सहायता उपलब्‍ध कराएगा। 2. आईसीएआई अपने सीए पाठ्यक्रम को लागू करने की सिफारिश करेगा जिससे बीआईबीएफ के विद्यार्थियों को आईसीएआई की सदस्‍यता प्राप्‍त करने के उद्देश्‍य से आईसीएआई की परीक्षा में बैठने में मदद मिलेगी। 3. आईसीएआई योग्‍यता प्राप्‍त बीआईबीएफ विद्यार्थियों के लिए आईसीएआई की पेशेवर परीक्षा आयोजित करने में तकनीकी सहायता उपलब्‍ध कराएगा। यह समझौता ज्ञापन आईसीएआई के सदस्‍यों का पेशेवर दायरा बढ़ाने का अवसर प्रदान करेगा तथा साथ ही साथ आईसीएआई स्‍थानीय राष्‍ट्रीय संस्‍थान हो जाएगा। उद्देश्‍य एक साथ कार्य करना है ताकि सदस्‍यों, विद्यार्थियों तथा उनके संगठनों के हित में पारस्‍परिक रूप से लाभकारी संबंध विकसित किया जा सके। लाभार्थी: बहरीन में कोई स्‍थानीय पेशेवर लेखा संस्‍थान नही है। इसलिए आईसीएआई ने बीआईबीएफ के साथ सहयोग किया है। इससे बहरीन के बाजार में कार्य कर रहे भारतीय चार्टड एकाउंटेंटों पर सकारात्‍मक प्रभाव पड़ेगा और उन पर भी प्रभाव पड़ेगा जो बहरीन में आसानी से आना चाहते हैं। बहरीन का आईसीएआई की साख तथा योग्‍यता में विश्‍वास है। बहरीन अपने नागरिकों को लेखा तथा लेखा परीक्षा के क्षेत्र में प्रोत्‍साहन देने का इच्‍छुक है। इससे सक्षम लेखा पेशेवरों का आधार बनेगा जिससे लेखा के क्षेत्र में कौशल विकास का मार्ग प्रशस्‍त होगा। पृष्‍ठभूमि : इंस्‍टीट्यूट ऑफ चार्टड एकाउंटेट ऑफ इंडिया (आईसीएआई) भारत में चार्टड एकाउंटेंट पेशे के नियमन के लिए संसद द्वारा पारित चार्टड एकाउंटेंटस अधिनियम, 1949 द्वारा स्‍थापित वैधानिक संस्‍था है। बहरीन इंस्‍टीट्यूट ऑफ बैंकिंग एंड फाइंनेंस (बीआईबीएफ) की स्‍थापना बहरीन साम्राज्‍य में मानव पूंजी को प्रशिक्षित तथा विकसित करने के लिए 1981 में की गई थी।
प्रधानमंत्री ने श्री मोहम्मद असरारुल हक के निधन पर शोक जताया

प्रधानमंत्री श्री नरेन्द्र मोदी ने श्री मोहम्मद असरारुल हक के निधन पर शोक जताया है। अपने शोक संदेश में प्रधानमंत्री ने कहा है कि वे बिहार में किशनगंज से लोकसभा सांसद श्री मोहम्मद असरारुल हक के निधन से दुखी हैं। उन्होंने कहा कि दुख की इस घड़ी में उनकी संवेदनाएं दिवंगत श्री हक के परिवार और समर्थकों के साथ हैं।
प्रधानमंत्री ने एनडीएमए की छठी बैठक की अध्‍यक्षता की

प्रधानमंत्री श्री नरेन्‍द्र मोदी ने आज नई दिल्‍ली में राष्‍ट्रीय आपदा प्रबंधन प्राधिकरण (एनडीएमए) की छठी बैठक की अध्‍यक्षता की। प्रधानमंत्री ने इस दौरान एनडीएमए की विभिन्‍न गतिविधियों की समीक्षा की, ताकि देश को प्रभावित करने वाली आपदाओं का प्रबंधन कारगर ढंग से हो सके और इसके साथ ही समुचित कदम भी समय पर उठाये जा सकें। उन्‍होंने एनडीएमए द्वारा कार्यान्वित की जा रही मौजूदा परियोजनाओं की भी समीक्षा की। प्रधानमंत्री ने विभिन्‍न हितधारकों के बीच बेहतर समन्‍वय स्‍थापित करने और अधिक से अधिक संयुक्‍त अभ्‍यास करने की जरूरत पर विशेष बल दिया, ताकि जान-माल की रक्षा के लिए कारगर ढंग से त्‍वरित कदम उठाये जा सकें। उन्‍होंने आपदा प्रबंधन के क्षेत्र में वैश्विक विशेषज्ञता का उपयोग करने की आवश्‍यकता पर भी विशेष जोर दिया। केन्‍द्रीय गृह मंत्री श्री राजनाथ सिंह, केन्‍द्रीय वित्‍त मंत्री श्री अरुण जेटली और केन्‍द्रीय कृषि एवं किसान कल्‍याण मंत्री श्री राधामोहन सिंह भी इस अवसर पर उपस्थित थे। इसके अलावा एनडीएमए के सदस्‍यगण एवं अधिकारीगण भी इस अवसर पर मौजूद थे।
प्रधानमंत्री का सिंदरी दौरा, झारखंड में विभिन्‍न विकास परियोजनाओं का शिलान्‍यास किया

प्रधानमंत्री श्री नरेन्‍द्र मोदी ने आज सिंदरी में आयोजित एक समारोह में भारत सरकार और झारखंड सरकार की कई विकास परियोजनाओं का शिलान्‍यास किया। इनमें सम्‍मिलित हैं:- • हिंदुस्तान उर्वरक और रसयान लिमिटेड के सिंदरी उर्वरक परियोजना का पुनरुद्धार • गेल द्वारा रांची सिटी गैस वितरण परियोजना • अखिल भारतीय आयुर्विज्ञान संस्थान (एम्स), देवघर • देवघर हवाई अड्डे का विकास • पतरातू सुपर थर्मल पावर परियोजना प्रधानमंत्री की उपस्‍थिति में जन औषाधि केंद्रों के लिए सहमति पत्रों का आदान-प्रदान भी किया गया। प्रधान मंत्री ने एक जनसभा को संबोधित करते हुए भगवान बिरसा मुंडा को श्रद्धांजलि अर्पित की। उन्होंने कहा कि केंद्र और राज्य सरकार झारखंड के तीव्र विकास के लिए मिलकर काम कर रहे हैं। उन्होंने कहा कि आज 27,000 करोड़ रुपये की परियोजनाओं का शिलान्‍यास हुआ है। श्री मोदी ने कहा कि इन विकास परियोजनाओं से झारखंड के युवाओं को अवसर प्राप्‍त होंगे। उन्‍होंने कहा कि जब मैंने प्रधानमंत्री पद ग्रहण किया उस समय 18,000 गांवों में बिजली नहीं थी। श्री मोदी ने कहा कि हमने इन गांवों के ग्रामीण लोगों के जीवन में उजाला लाने का काम किया और वहां बिजली पहुंचाई। उन्‍होंने कहा कि हमने एक कदम आगे बढ़कर सुनिश्‍चित किया कि भारत में प्रत्‍येक घर तक बिजली की पहुंच हो। उन्‍होंने कहा कि जिन उर्वरक संयंत्रों काम रूका हुआ था वहां फिर से काम शुरू हो गया। श्री मोदी ने कहा कि पूर्वी भारत को इसका सर्वाधिक लाभ प्राप्‍त होगा। प्रधानमंत्री ने कहा कि झारखंड में एम्‍स की स्‍थापना से स्‍वास्‍थ्‍य देखभाल के क्षेत्र में व्‍यापक बदलाव होगा और गरीबों को बेहतर स्‍वास्‍थ्‍य सेवा उपलब्‍ध होगी। प्रधानमंत्री ने बताया कि केंद्र सरकार ने हवाई यात्रा को सुगम और किफायती बनाया है।
प्रधानमंत्री ने संसद सदस्‍यों के लिए नवनिर्मित अस्‍थायी निवास वेस्‍टर्न कोर्ट एनेक्‍सी का उद्घाटन किया

प्रधानमंत्री श्री नरेन्‍द्र मोदी ने आज नई दिल्‍ली में संसद सदस्‍यों के लिए नवनिर्मित अस्‍थायी निवास वेस्‍टर्न कोर्ट एनेक्‍सी का उद्घाटन किया। यह भवन संसद सदस्‍यों के लिए अस्‍थायी निवास के रूप में सेवा प्रदान करेगा। इस अवसर पर प्रधानमंत्री ने परियोजना को पूरा करने में लोक सभा अध्‍यक्ष श्रीमती सुमित्रा महाजन द्वारा किये गये प्रयासों की सराहना की। उन्‍होंने कहा कि श्रीमती सुमित्रा महाजन हमेशा सांसदों की भलाई के प्रति तत्पर रहती हैं। उन्‍होंने कहा कि परियोजना के प्रति उनके विशेष ध्‍यान से उनकी करूणा परिलक्षित होती है। प्रधानमंत्री ने कहा कि यह परियोजना निर्धारित समय और लागत में पूरी हुई है। उन्‍होंने इस परियोजना के निर्माण में लगे सभी व्‍यक्तियों को बधाई दी। प्रधानमंत्री ने कहा कि जब नए संसद सदस्‍य निर्वाचित होते हैं तो उन्‍हें होटलों में रहना पड़ता है और यह समाचार सुर्खियां प्राप्‍त करता है। उन्‍होंने कहा कि यह बात अक्‍सर भुला दी जाती है कि कुछ व्‍यक्ति निर्धारित समय से अधिक समय तक रूके रहते हैं। प्रधानमंत्री ने कहा कि केन्‍द्र सरकार डॉ. बाबा साहेब अम्‍बेडकर द्वारा दिखाये गये रास्‍ते पर चल रही है। डॉ. अम्‍बेडकर के विचारों का मुख्‍य बिन्‍दु है आपसी एकता और सदभाव। उन्‍होंने कहा कि गरीबों में सर्वाधिक गरीब लोगों के लिए कार्य करना उनकी सरकार का मिशन है। प्रधानमंत्री ने घोषणा करते हुए कहा कि 13 अप्रैल को डॉ. अम्‍बेडकर की जयंती के अवसर पर उनके महापरिनिर्वाण स्‍थल 26, अलीपुर रोड़, नई दिल्‍ली में उनके स्‍मारक का उद्घाटन किया जाएगा। उन्‍होंने डॉ. अम्‍बेडकर के नाम पर कुछ लोगों द्वारा राजनीति किये जाने की निंदा की।
प्रधानमंत्री ने श्री एम वेंकैया नायडु के उपराष्ट्रपति पद पर एक वर्ष पूरे होने के अवसर पर आयोजित पुस्तक विमोचन समारोह को संबोधित किया

प्रधानमंत्री श्री नरेन्द्र मोदी ने आज श्री एम वेंकैया नायडु के उपराष्ट्रपति पद पर एक वर्ष पूरे होने के अवसर पर आयोजित पुस्तक-मूविंग ऑन, मूविंग फॉरवर्ड-एक ईयर इन ऑफिस‘ के विमोचन समारोह को संबोधित किया। उन्होंने उपराष्ट्रपति को पुस्तक की पहली प्रति भी प्रस्तुत की। इस अवसर पर बोलते हुए, प्रधानमंत्री ने कहा कि उन्हें कई वर्ष श्री एम वेंकैया नायडु के साथ कार्य करने का अवसर प्राप्त हुआ है। उन्होंने कहा कि श्री एम वेंकैया नायडु ने हमेशा ही अन्य सभी बातों से ऊपर कार्यभार पर जोर दिया है। प्रधानमंत्री ने कहा कि श्री एम वेंकैया नायडु को जो भी जिम्मेदारी दी गई, उसका उन्होंने अत्यधिक कर्मठता के साथ निर्वहन किया और उस भूमिका के साथ सरलता के साथ अपना तालमेल बिठा लिया। प्रधानमंत्री ने कहा कि श्री एम वेंकैया नायडु लगभग 50 वर्षों से सार्वजनिक जीवन में रहे हैं- 10 वर्ष छात्र राजनीति में एवं 40 वर्ष राज्य एवं राष्ट्रीय राजनीति में। श्री नरेन्द्र मोदी ने कहा कि श्री एम वेंकैया नायडु के पास सभी वर्गों के लोगों के साथ आत्मीय बन जाने की योग्यता है और इसके साथ साथ वे अनुशासनवादी भी हैं। प्रधानमंत्री ने कहा कि श्री एम वेंकैया नायडु को जैसी भी जिम्मेदारी सौंपी जाती है, वह उसे एक विजनरी नेतृत्व प्रदान करते हैं। यह सुनिश्चित करने के लिए सौंपे गए कार्य के साथ पूरा न्याय हो, वह सर्वश्रेष्ठ विशेषज्ञों की सेवाएं लेते हैं। प्रधानमंत्री ने स्मरण किया, जब पूर्व प्रधानमंत्री श्री अटल बिहारी वाजपेयी श्री एम वेंकैया नायडु को अपने मंत्रीमंडल में शामिल करना चाहते थे, तब श्री नायडु ने ग्रामीण विकास मंत्रालय का पोर्टफोलियो दिए जाने का आग्रह किया था। श्री एम वेंकैया नायडु दिल से एक किसान हैं और किसानों एवं कृषि के कल्याण को लेकर भावुक हैं। प्रधानमंत्री ने कहा कि केवल श्री एम वेंकैया नायडु के प्रयासों के फलस्वरूप ही प्रधानमंत्री ग्रामीण सड़क योजना अस्तित्व में आई। उन्होंने कहा कि ऐसे समय में जब राजनीतिक चर्चा केवल रेलगााडि़यों के स्टॉपेज के इर्द गिर्द ही केंद्रित रहती थी, श्री नायडु ने यह सुनिश्चित किया कि नेता सड़कों एवं संपर्क के अन्य माध्यमों के बारे में भी सोचें। प्रधानमंत्री ने उपराष्ट्रपति की भाषण कला एवं उनके द्वारा प्रयोग किए जाने वाले शब्दों की सराहना की, चाहे वह अंग्रेजी हो या फिर तेलुगू। उन्होंने कहा कि यह सराहनीय है कि उपराष्ट्रपति महोदय ने कार्यकाल के अपने प्रथम वर्ष के बारे में एक प्रकार का रिपोर्ट कार्ड प्रस्तुत किया है जिसमें संसद के भीतर एवं संसद के बाहर दोनों ही जगहों पर किए गए उनके समृद्ध कार्यों का वृतांत समावेशित है।
मंत्रिमंडल ने भारतीय सनदी लेखा संस्‍थान (आईसीएआई) और नेशनल बोर्ड ऑफ अकाउंटेंस एंड ऑडिटर्स (एनबीएए), तंजानिया के बीच एमओयू को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल नेभारतीय सनदी लेखा संस्थान (आईसीएआई) और नेशनल बोर्ड ऑफ अकाउंटेंस एंड ऑडिटर्स (एनबीएए), तंजानिया के बीच एमओयू पर हस्‍ताक्षर को मंजूरी दी है। इस एमओयू के तहत सदस्‍य प्रबंधन, पेशेवर नैतिकता, तकनीकी अनुसंधान, सतत पेशेवर विकास, पेशेवर लेखांकन प्रशिक्षण, लेखा गुणवत्‍ता निगरानी, लेखा ज्ञान उन्‍नयन, पेशेवर एवं बौद्धिक विकास के क्षेत्र में पार‍स्‍परिक सहयोग ढांचा स्‍थापित किया जाएगा। प्रभाव: यह एमओयू आईसीएआई के सदस्‍यों, छात्रों और उनके संगठनों के व्‍यापक हित में पारस्‍परिक लाभकारी संबंधों का विकास करेगा। यह एमओयू आईसीएआई सदस्‍यों को उनके पेशेवर दायरे में विस्‍तार के लिए अवसर मुहैया कराएगा। यह एमओयू आईसीएआई और एनबीएए, तंजानिया के बीच मजबूत कार्य संबंध स्‍थापित करेगा। पृष्‍ठभूमि: आईसीएआई और इसके सदस्‍यों के लिए अफ्रीका में लेखांकन एवं लेखा पेशे को विकसित करने में मदद के लिए आपार संभावनाएं मौजूद हैं। एनबीएए, तंजानिया के साथ आईसीएआई के सम्‍बद्ध होने से भारतीय सीए के लिए अप्रत्‍यक्ष रोजगार सृजित करने में मदद मिलेगीक्‍योंकि तंजानिया के कर्मचारियों के बीच इन्‍हें स्‍वीकार्यता और मान्‍यता मिल जाएगी। साथ ही इससे अफ्रीकी बाजार में कार्यरत और अफ्रीका एवं तंजानिया के बाजारों में काम करने की इच्‍छा रखने वाले भारतीय चार्टर्ड अकाउंटेंटों की सकारात्‍मक छवि बनाने में भी मदद मिलेगी। आईसीएआई भारतीय संसद के एक अधिनियम द्वारा स्‍थापित एक वैधानिक संस्‍था है। चार्टर्ड अकाउंटेंट्स एक्‍ट, 1949 भारत में चार्टर्ड अकाउंटेंट के पेशे को विनियमित करता है। नेशनल बोर्ड ऑफ अकाउंटेंट्स एंड ऑडिटर्स (एनबीएए) की स्‍थापना तंजानिया की संसद द्वारा अंगीकृत 1972 के ऑडिटर्स एंड अकाउंटेंट्स (रजिस्‍ट्रेशन) एक्‍ट नं.33 और 1995 के एक्‍ट नं.2 संशोधन के तहत किया गया है। तंजानिया सरकार के वित्‍त मंत्रालय के अधीन इसका संचालन किया जाता है।
प्रधानमंत्री का वीडियो कॉन्फ्रेंस के माध्यम से मुद्रा योजना लाभार्थियों के साथ संवाद

प्रधानमंत्री श्री नरेन्द्र मोदी ने आज देश के मुद्रा योजना लाभार्थियों के साथ वीडियो कॉन्फ्रेंस के माध्यम से संवाद किया। सरकारी योजनाओं के विभिन्न लाभार्थियों से प्रधानमंत्री की वीडियो कॉन्फ्रेंस का यह दूसरा संवाद कार्यक्रम था। प्रधानमंत्री श्री मोदी ने लाभार्थियों से बातचीत करते हुए मुद्रा योजना को रोजगार सृजन वाली योजना बताया। उन्होंने कहा कि इस पहल ने उद्यमियों को साहुकारों और बिचौलियों के कुचक्र से बचाने में सहायता प्रदान की है। इस योजना ने नया व्यापार आरंभ करने अथवा बढ़ाने की इच्छा रखनेवालो युवाओं और महिलाओं को एक सुअवसर प्रदान किया हैं। प्रधानमंत्री मुद्रा योजना के अंतर्गत केंद्र सरकार ने अब तक 5.75 लाख करोड़ की राशि के 12 करोड़ रूपए के ऋण प्रदान किये हैं। इसमें से 3.25 लाख करोड़ रूपए के ऋण 28 प्रतिशत पहली बार इस योजना का लाभ उठाने वाले उद्यमियों को प्रदान किये गए।कुल लाभार्थियों में 74 प्रतिशत महिलाओ और 55 प्रतिशत ऋण अनुसूचित जाति/अनुसूचित जनजाति और अन्य पिछडे वर्ग के लाभार्थियो को प्रदान किये गये। प्रधानमंत्री श्री नरेन्द्र मोदी ने मुद्रा योजना के लाभार्थियों को संबोधित करते हुए कहा कि इस योजना ने लघु और सूक्ष्म व्यापार को बढावा देते हुए गरीबों के जीवन में निरंतर सुखद परिवर्तन किया है। इस योजना ने लोगो को आर्थिक और सामाजिक रूप से सशक्त किया है और लोगो को सफलता के लिए एक मंच प्रदान किया है। स्वरोजगार सृजन का उल्लेख करते हुए प्रधानमंत्री श्री मोदी ने कहा कि स्वरोजगार आज एक गर्व का विषय है और इसने लोगो को उन लक्ष्यो को प्राप्त करने में सहायता की है जिन्हे पहले असंभव माना जाता था। इस संवाद के दौरान प्रधानमंत्री श्री मोदी ने कहा कि यदि मुद्रा योजना कुछ वर्ष पहले कार्यान्वित की गई होती तो इससे लाखों लोगो को अपना व्यापार स्थापित करने में मदद मिलती और इससे बड़े स्तर पर पलायन को रोका जा सकता था। प्रधानमंत्री से संवाद करते हुए लाभार्थियों ने मुद्रा योजना से व्यापार स्थापित करने और दूसरो के लिए रोजगार सृजन करने में सहायता के संबध में बताया। प्रधानमंत्री मुद्रा योजना (पीएमएमवाई) का शुभारंभ प्रधानमंत्री ने किया है। 8 अप्रैल 2015 को शुभारंभ हुई इस योजना के अंतर्गत गैर व्यवसायी,गैर कृषि और छोटे व्यापारियों को 10 लाख रूपए तक का ऋण प्रदान किया जाता है। ये सभी ऋण पीएमएमवाई के अंतर्गत मुद्रा ऋण के नाम से वर्गीकृत किये गये हैं।ये ऋण व्यवसायिक बैंको,आरआरबी के लघु वित्त बैंको,सहकारिता बैंको,एमएफआई और एनबीएफसी के द्वारा प्रदान किये गये हैं।
पशुपालन एवं डेयरी के क्षेत्र में सहयोग के लिए भारत और डेनमार्क के बीच एमओयू को मंजूरी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल को पशुपालन एवं डेयरी के क्षेत्र में सहयोग के लिए भारत और डेनमार्क के बीच हस्‍ताक्षरित समझौता ज्ञापन (एमओयू) से अवगत कराया गया। इस समझौता ज्ञापन पर 16 अप्रैल 2018 को हस्‍ताक्षर किए गए थे। इस समझौता ज्ञापन का उद्देश्‍य डेयरी विकास एवं संस्‍थागत सुदृीढीकरण के आधार पर मौजूदा ज्ञान को व्‍यापक बनाने के लिए पशुपालन एवं डेयरी के क्षेत्र में द्वीपक्षीय सहयोग को बढ़ावा देना है। इसके तहत संयुक्‍त कार्यक्रमों को तैयार करने, सहयोग एवं परामर्श मुहैया कराने और संबंधित मूल्‍यांकन के लिए हरेक पक्ष के प्रतिनिधित्‍व के साथ एक संयुक्‍त कार्य समूह (जेडब्‍ल्‍यूसी) का गठन किया जाएगा। इस भागीदारी के तहत डेनमार्क पशु प्रजनन, पशु स्‍वास्‍थ्‍य एवं डेयरी, चारा प्रबंधन आदि के क्षेत्र में ज्ञान एवं विशेषज्ञता मुहैया कराएगाताकि पारस्‍परिक हित वाले मवेशी व्‍यापार सहित भारतीय मवेशियों की उत्‍पादकता एवं उत्‍पादन को बेहतर किया जा सके।
प्रधानमंत्री बीएसएफ अकादमी, टेकनपुर में पुलिस महानिदेशकों के सम्मेलन में भाग लेगें

प्रधानमंत्री श्री नरेन्द्र मोदी 7 व 8 जनवरी को बीएसएफ अकादमी, टेकनपुर, मध्य प्रदेश में पुलिस महानिदेशकों के वार्षिक सम्मेलन में भाग लेंगे। पुलिस महानिदेशकों का सम्मेलन एक वार्षिक कार्यक्रम है जिसमें पूरे देश से उच्च पुलिस अधिकारी सुरक्षा संबंधित मामलों को साझा करते है और उन पर चर्चा करते है। प्रधानमंत्री नरेंद्र मोदी ने वर्ष 2014 में गुवाहाटी, असम में, वर्ष 2015 में धोरडो, कच्छ के रण, गुजरात में, और वर्ष 2016 में हैदराबाद के राष्ट्रीय पुलिस अकादमी, में इस सम्मेलन को सम्बोधित किया है। पूर्व बैठक के दौरान सीमा पार आतंकवाद और कट्टरता पर विस्तार पूर्वक चर्चा की गई थी। प्रधानमंत्री ने, नेतृत्व, कौशल और सामूहिक प्रशिक्षण के महत्व पर जोर दिया। उन्होंने पुलिस बल के लिए प्रौद्योगिकी और मानव इंटरफेस के महत्व का विशेष तौर पर उल्लेख किया। वार्षिक पुलिस महानिदेशकों के सम्मेलन का आयोजन राष्ट्रीय राजधानी से बाहर आयोजित करना और ऐसे सम्मेलन दिल्ली में नहीं बल्कि पूरे देश में आयोजित किए जाने चाहिए, यह माननीय प्रधानमंत्री के दृष्टिकोण में है।
नेपाल के पूर्व प्रधानमंत्री श्री पुष्प कमल दहल ‘प्रचंड’ ने प्रधानमंत्री से मुलाकात की

नेपाल के पूर्व प्रधानमंत्री एवं नेपाल कम्युनिस्ट पार्टी के सह-प्रधान श्री पुष्प कमल दहल ‘प्रचंड’ ने प्रधानमंत्री श्री नरेन्द्र मोदी से मुलाकात की । दोनों नेताओं ने भारत-नेपाल संबंधों की प्रगति के साथ साथ साझा हित के अन्य विषयों पर चर्चा की । प्रधानमंत्री ने अपनी पिछली मुलाकात को प्रेमपूर्वक याद करते हुए भारत-नेपाल संबंधों को सुदृढ़ बनाने में श्री दहल के मूल्यवान योगदान के लिए उनका धन्यवाद अदा किया । इस वर्ष नेपाल की अपनी दो यात्राओं को याद करते हुए प्रधानमंत्री ने कहा कि बारंबार हुई उच्च स्तरीय वार्ताओं ने भारत-नेपाल संबंधों को गति प्रदान की है ।
मंत्रिमंडल ने राष्‍ट्रीय शिक्षक प्रशिक्षण अधिनियम, 1993 में संशोधन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने राष्‍ट्रीय शिक्षक प्रशिक्षण अधिनियम, 1993 में संशोधन के लिए राष्‍ट्रीय शिक्षक प्रशिक्षण (संशोधन) अधिनियम, 2017 शीर्षक से इस विधेयक को संसद में पेश करने के लिए अपनी मंजूरी प्रदान कर दी है, जिसमें एनसीटीई की अनुमति के बिना शिक्षक प्रशिक्षण पाठ्यक्रमों को संचालित करने वाले केन्‍द्रीय/राज्‍य/ विश्‍वविद्यालयों को भूतलक्षी प्रभाव से मान्‍यता प्रदान करने का प्रावधान है। इस संशोधन में एन सी टी ई मान्‍यता के बिना शिक्षक प्रशिक्षण पाठ्यक्रम संचालित करने वाले केन्‍द्र/राज्‍य/संघ शासित क्षेत्र के वित्‍तपोषित संस्‍थानों/विश्‍वविद्यालयों को अकादमिक सत्र 2017-2018 तक भूतलक्षी प्रभाव से मान्‍यता प्रदान करने का प्रावधान है। यह भूतलक्षी प्रभाव के मान्‍यता एक बारगी उपाय के रूप में दी जा रही है ताकि इन संस्‍थानों से उत्‍तीर्ण हुए। पंजीकृत छात्रों के भविष्‍य को खतरा न हो। इस संशोधन से इन संस्‍थाओं/विश्‍वविद्यालयों में पढ़ रहे अथवा यहां से पहले ही उत्‍तीर्ण हो चुके छात्र शिक्षक के रूप में रोजगार पाने के पात्र हो सकेंगे। ऊपर उल्लिखित लाभों को प्राप्‍त करने की दृष्टि से स्‍कूल शिक्षा व साक्षरता विभाग, मानव संसाधन विकास मंत्रालय यह संशोधन लेकर आया है। शिक्षक प्रशिक्षण पाठ्यक्रम जैसे बी.एड और डिप्‍लोमा इन इलेमेंट्री एजुकेशन शिक्षक प्रशिक्षण पाठ्यक्रम चलाने वाले सभी संस्‍थानों को एनसीटीई अधिनियम की धारा 14 के अन्‍तर्गत राष्‍ट्रीय शिक्षक प्रशिक्षण परिषद् से मान्‍यता लेनी होगी। इसके अलावा, ऐसे मान्‍यता प्राप्‍त संस्‍थानों/ विश्‍वविद्यालयों को एनसीटीई अधिनियम की धारा 15 के अन्‍तर्गत पाठ्यक्रमों की अनुमति प्राप्‍त करनी होगी। एनसीटीई ने सभी केन्‍द्रीय विश्‍वविद्यालयों और राज्‍य सरकारों/राज्‍य विश्‍वविद्यालयों/ जिला शिक्षा एवं प्रशिक्षण संस्‍थानों (डायट) को इस संबंध में लिखकर अवगत कराया है कि वे शिक्षक प्रशिक्षण पाठ्यक्रमों की शुरूआत करने के लिए पूर्व अनुमति प्राप्‍त करने को अनिवार्य कानूनी प्रावधान है और उन्‍हें यह अवगत कराने के लिए 31.3.2017 तक का समय दिया गया है कि यदि कोई ऐसा संस्‍थान/विश्‍वविद्यालय एनसीटीई की अनुमति के बिना कोई पाठ्यक्रम चला रहे हैं तो वे विगत मुद्दों के एक-बारगी समाधान के लिए एनसीटीई को इस बारे में अवगत करायें। पृष्‍ठभूमि: एनसीटीई अधिनियम 1 जुलाई, 1995 को प्रभाव में आया था और जम्‍मू व कश्‍मीर राज्‍य को छोड़कर यह देशभर में लागू है। इस अधिनियम का मुख्‍य उद्देश्‍य शिक्षक प्रशिक्षण प्रणाली की आयोजना और समन्वित विकास, प्रणाली, विनियमन की प्राप्ति का लक्ष्‍य व उक्‍त प्रणाली में मानदण्‍डों व मानको का समुचित अनुरक्षण सुनिश्चित करना है। अधिनियम के लक्ष्‍यों को प्राप्‍त करने की दृष्टि से, शिक्षक प्रशिक्षण पाठ्यक्रमों को मान्‍यता देने के लिए इस अधिनियम में पृथक से प्रावधान किए गए हैं और मान्‍यता प्राप्‍त संस्‍थानों/विश्‍वविद्यालयों द्वारा अनुपालनार्थ मार्गदर्शी-निर्देश निर्धारित किए गए है।
प्रधानमंत्री ने चेन्नई को यूनेस्को के रचनात्मक शहरों के नेटवर्क में शामिल होने पर बधाई दी

प्रधानमंत्री श्री नरेन्द्र मोदी ने चेन्नई को यूनेस्को के रचनात्मक शहरों के नेटवर्क में शामिल होने पर चेन्नई के लोगों को बधाई दी है। प्रधानमंत्री ने कहा, “चेन्नई के लोगों को यूनेस्को क्रिएटिव सिटीज नेटवर्क में अपनी समृद्ध संगीत परंपरा के लिए शामिल किए जाने पर बधाई। हमारी समृद्ध संस्कृति में चेन्नई का योगदान अनमोल है। यह भारत के लिए गर्व का क्षण है।”
प्रधानमंत्री ने सभी को विजयादशमी की बधाई दी

प्रधानमंत्री श्री नरेन्द्र मोदी ने विजयादशमी के अवसर पर सभी को शुभकामनाएं दी हैं। श्री मोदी ने कामना की कि यह शुभ अवसर सभी के जीवन में साहस, संयम और सकारात्मक ऊर्जा लाए। प्रधानमंत्री ने ट्वीट किया; “सभी देशवासियों को विजय के प्रतीक-पर्व विजयादशमी की बहुत-बहुत बधाई। मेरी कामना है कि यह पावन अवसर हर किसी के जीवन में साहस, संयम और सकारात्मक ऊर्जा लेकर आए।” एमजी/एएम/जेके